Ion Lungu, primarul municipiului Suceava, a anunțat miercuri, 8 mai, că susține proiectul unui tren metropolitan, un tren ușor, realizat în asociere cu CFR și Consiliul Judetean, pe relația Suceava -Verești; Suceava – Dărmănești; Suceava – Șcheia – Stroiești, care să deservească și localitățile limitrofe, în încercarea de a fluidiza traficul rutier din oraș.
”În perioada următoare va trebui să actualizăm documentația de mobilitate, să detaliem proiectul trenului metropolitan. Indiferent câte măsuri vom lua pe linia fluidizării traficului rutier – rute alternative, parcări supraterane sau sensuri unice -, să nu ne facem iluzii că va fi rezolvată în totalitate problema traficului rutier, având în vedere că de la zi la zi valoarea traficului crește, iar în persectivă autostrăzile vor aduce trafic și mai mare în Zona Metropolitană Suceava”, a declarat primarul Lungu.
În aceste condiții, edilul sucevean propune adoptarea unei soluții practicate în multe orașe mari eruopene, trenul metropolitan, mai ales că municipalitatea suceveană, fiind nod urban și având peste 100.000 de locuitori, poate, conform legii, promova un asemenea proiect.
”Putem dezvolta un proiect de tren ușor în asociere cu CFR-ul si Consiliul Judetean, pe relația Suceava – Verești; Suceava – Dărmănești; Suceava – Șcheia – Stroiești, care să deservească și localitățile limitrofe. Am avut discutii la București în acest sens cu domnul Ștefan-Adrian Roșeanu, șeful Autorității pentru Reformă Feroviară, care se ocupă de acest subiect din partea CFR la nivel național. Sunt convins că acest subiect poate stârni controverse, dar în perspectivă este necesar. În Europa acest tip de transport reprezintă viitorul”, a mai declarat primarul Lungu. (O.S.)